סוניה צ'וקרון

סוניה צ'וקרון (בספרדית: Sonia Chocrón; נולדה ב-17 במרץ 1961 בקראקס) היא משוררת, סופרת, תסריטאית ומחזאית ונצואלית, יהודיה, ממוצא ספרדי.

 ביוגרפיה 
צ'וקרון נולדה למשפחה יהודית ממוצא מרוקאי שחיה בספרד ועברה לוונצואלה והיא קרובת משפחה של המחזאי הוונצואלי יצחק צ'וקרון (Isaac Chocrón). היא סיימה את לימודי התואר הראשון בתקשורת חברתית באוניברסיטה הקתולית אנדרס בלו (Andrés Bello Catholic University) ובשנת 1982 היא הצטרפה לסדנת השירה של מרכז רומולו גאייגוס ללימודי אמריקה הלטינית (Rómulo Gallegos Center for Latin American Studies). בשנת 1988 היא נבחרה להשתתף בסדנה שלימד גבריאל גארסיה מארקס בבית הספר לקולנוע בקובה ולאחר מכן, היא נסעה למקסיקו בהזמנת האקדמיה לפרס נובל כדי להקים ולעבוד בלשכה הקולנועית של גבריאל גרסיה מארקס.

 יצירותיה 
 כתבים 
יצירותיה הספרותיות של צ'וקרון פורסמו בדרום אמריקה, ארצות הברית ואירופה. היצירות:
 כסף על כסף (Plateado sobre Plata), 2023. ציור עטיפת הספר נעשה על ידי בתה, Ximena Abadi Chocrón.
 כרטיס זהות (Carnet de Identidad), 2023 LP5 Editora, צ'ילה. שירה.
 אחות קטנה (Hermana pequeña), 2020 Editorial Ecelpsidra. שירה.
 מכשפה/אישה מטולדו (Bruxa/Toledana) 2019, Editorial Kalathos, ספרד. שירה.
 שן טוחנת / שן (Muela / Molar), 2015,(באנגלית). סיפור.
 מרי פופינס ושירים אחרים (Mary Poppins y otros poemas), 2015 ,Lugar Común Editores. שירה.
 הגברת האפלה (La Dama Oscura) 2014, Ediciones B./ Sudaquia Editores, N.Y. רומן.
 סדינים שחורים (Sábanas Negras)2013, Ediciones B. רומן.
 נשותיו של הודיני (Las Mujeres de Houdini), 2012, Bruguera. רומן.
 שירה מאוחדת מחדש (Poesía Re-Unida) ,2010, Bid and Co Editores. שירה.
 הבתולה מהחמאם הטורקי וסיפורי כזב אחרים (La virgen del baño turco y otros cuentos falaces), 2008, Ediciones B. סיפורים.
 מראות שווא (Falsas apariencias), 2004 Editorial Alfaguara. סיפור.
 השעה הטובה (La buena hora), 2002 Monteávila Editores. שירה.
 ארגמן (Púrpura) ,1998, Editorial la Liebre Libre. שירה.
 אישה מטולדו (Toledana), 1992 ,onteávila Editores. שירה.

 תסריטים לקולנוע ולטלוויזיה 
 תסריט מקורי לסרט "זהב השטן" (Oro Diablo). 2000.
 כותבת שותפה לסרט התיעודי "המפתח האבוד" (The Lost Key), 2014.

 תסריטים לתיאטרון 
 "אפילו לא שערה של מטומטמות" (Ni un Pelo de Tontas), 2015.
 "המלכה ואני" (La Reina y yo), 2015.

 פרסים והוקרה 
עבודותיה הספרותיות ותסריטיה לקולנוע ולטלוויזיה, זיכו אותה בפרסים והוקרה ברמה המקומית והבינלאומית.

 חיים אישיים 
צ'וקרון נשואה ולהם בת.

דוברת ספרדית, אנגלית, צרפתית, איטלקית, פורטוגזית ועברית.

 יחסה ליהדות 
צ'וקרון מתייחסת למוצאה היהודי ולזהות היהודית שלה בכמה יצירות וכן בראיונות. היא מזכירה את השורשים היהודיים, מסורות, בית וחגים, וכן בהשפעה של מורשת ספרדית-יהודית על כתיבתה. בין היתר היא אמרה: "לא המצאתי דבר. חזרתי לשורשים היהודיים שלי, אל היותי יהודייה, אל ביתי היהודי, אל החגים שאני שומרת, אל המנהגים של אבי. את שם ספרה "אחות קטנה", היא שאלה מהפיוט "אָחוֹת קְטַנָּה" שחובר על ידי הרב והמקובל אברהם חזן מג'ירונה, במאה ה-13, פיוט הפותח את תפילות ראש השנה. בראיון עיתונאי אמרה צ'וקרון "נותרתי עם דת שירשתי. מסורות (האל הכל יכול של התנ"ך, צום, מצות, מגש הפסח, שירים שלמדתי בבית הספר לכל החגיגות העבריות ואני עדיין יודעת בעל פה...". ספרה "אשה מטולדו", מספר באמצעות שירים את האגדה על רחל, אישה יהודיה יפה מטולדו, שהיה לה רומן שלה עם המלך אלפונסו השמיני מקסטיליה. השירים נכתבו בספרדית עם שילוב של לאדינו וקסטיליאנית מהמאה ה-13. בראיון שנתנה אמרה: "הספר הראשון הזה היה כמו לעמוד ולומר: אני, אני. אני הכלאה הזו, השפה הזו, השפות האלה".

 הערות שוליים 

 קישורים חיצוניים 

 תקשורת חברתית
 .

קטגוריה:משוררים יהודים
קטגוריה:סופרים יהודים
קטגוריה:ונצואלה: תרבות
קטגוריה:ילידי 1961